Ychydig o drefi neu ddinasoedd prifysgol sy'n gallu cystadlu â Bangor o ran lleoliad. Saif mewn ardal o harddwch naturiol eithriadol ar arfordir trawiadol Gogledd Cymru, yn agos i fynyddoedd (a'r weiren wib hiraf yn Ewrop gerllaw), llynnoedd a choedwigoedd Parc Cenedlaethol Eryri. Mae cyfleoedd heb eu hail am weithgareddau awyr agored sy'n denu llawer o fyfyrwyr i Ogledd Cymru.
Mae Dinas Bangor yn gryno ei maint ac mewn lleoliad gwledig, ac felly nid oes ganddi lawer o broblemau'r dinasoedd mawr, fodd bynnag mae bywyd myfyrwyr bywiog iawn yno. Mae Bangor yn cael ei ystyried yn gyson fel un o'r lleoedd mwyaf economaidd i astudio yn y Deyrnas Unedig mewn amrywiol arolygon costau byw.
Gellir teithio'n rhwydd i Fangor. Mae ffordd ddeuol yr A55 ar hyd arfordir Gogledd Cymru yn ymuno â thraffordd yr M56, sy'n ymuno â'r M6. Mae'r M56 yn rhoi cyswllt uniongyrchol o Fanceinion i ffordd ddeuol yr arfordir, yr A55, ac mae'r A5 yn cynnig golygfeydd godidog o swydd Amwythig i Ogledd Cymru. Mae trenau cyflym yn rhedeg yn rheolaidd rhwng Bangor a Llundain, Birmingham, Caerdydd a Manceinion. Mae gwasanaeth awyren hefyd rhwng Ynys Môn a Chaerdydd, o ddydd Llun i ddydd Gwener. Mae amrywiaeth ddiwylliannol gyfoethog yng Ngogledd Cymru. Mae canran helaeth o boblogaeth Gogledd Cymru'n siarad Cymraeg fel eu hiaith gyntaf. Ceir nifer o gymunedau diwylliannol amrywiol yng Ngogledd Cymru, sy'n adlewyrchu ymfudo o wledydd eraill i Gymru yn y gorffennol neu'n ddiweddar.